ועדת הכספים, כנסת 23, פרוטוקול מספר 106, 2020-08-03 11:30

משה גפני: אני מחדש את הישיבה.

משה גפני: אנחנו עוברים לסעיף הבא בסדר היום: דיון מהיר בנושא המשבר בענפי התבלינים לייצוא וענף הפרחים, של חברי הכנסת רם בן ברק, עוזי דיין ומשה אבוטבול.

משה גפני: רם בן ברק, בבקשה.

רם בן ברק: ביקשנו דיון מהיר מפני שהנושא הזה עדיין לא נפתר.

רם בן ברק: לשמחתי אתמול אמרו לי שיש התקדמות במגעים בין משרד האוצר לבין משרד החקלאות והם לקראת פתרון, אבל בכל זאת החלטנו לקיים את הדיון כי כל עוד אין פתרון – אין פתרון.

רם בן ברק: ענף התבלינים נפגע קשה מאוד במשבר הקורונה.

רם בן ברק: כל הייצור שלו מסתמך על מסעדות ובעיקר על ייצוא, ושני הדברים האלה ספגו מכה קשה מאוד.

רם בן ברק: הוא במחזור של פחות מ-20 מיליון שקל ולכן גם נפל בין הכיסאות ולא קיבל פיצוי באף אחת מן הפעימות שהיו.

שלמה קרעי: למה זה לא נכלל בתוכנית שאישרנו בשבוע שעבר?

עוזי דיין: יש גם בעיה כי הענף משולב עם דברים נוספים.

משה גפני: אם תוכלו להסביר בדיוק את הדברים.

משה גפני: לא כולנו מצויים בפרטים.

רם בן ברק: משרד האוצר מודע לבעייתיות של הענף.

משה גפני: מה הבעייתיות?

רם בן ברק: הבעייתיות היא שהענף הזה נפל בין הכיסאות בקריטריונים ולא קיבל פיצוי בכלל, בשל שתי סיבות.

רם בן ברק: א', בגלל גודל המחזור, ב', בגלל שהענף הזה עובד בשוטף פלוס 90.

משה גפני: אם המחזור שלו פחות מ-20 מיליון שקל למה הוא לא נכלל?

אופיר כץ: למה הוא לא נכלל בתוכנית שהעברנו?

רם בן ברק: מאחר והוא עובד בשוטף פלוס 90, בעצם בחודשים המדוברים הוא קיבל תשלומים מן החודשים הקודמים ולמעשה לא הייתה לו שום ירידה במחזור.

רם בן ברק: הירידה במחזור באה לידי ביטוי רק בחודשים שאחרי כן.

רם בן ברק: כולם מבינים את הבעיה, אין מי שחושב שלא מגיע להם, כולם מבינים שמגיע להם.

רם בן ברק: הבעיה היא לממש את ההסכם.

רם בן ברק: הם הגיעו למימוש, ש-20 מיליון שקל יהיה על חשבון משרד האוצר ו-10 מיליון שקל על משרד החקלאות.

רם בן ברק: משרד החקלאות מתקשה להביא את התקציב.

רם בן ברק: בנוסף, באופן מוזר משרד האוצר התנה את המענק בהשקעות.

רם בן ברק: עם כל הכבוד, לא קונים טרקטור בכספים האלה כשצריך לכסות את ההפסדים ולא בונים חממה חדשה כשאין מה לגדל בחממות הישנות.

רם בן ברק: לכן אנחנו מבקשים, ראשית, להוריד את סעיף ההשקעות, ושנית, לפצות אותם על ההפסדים, כפי שנהוג.

רם בן ברק: אני מבין שיש הסכם שמתגבש.

רם בן ברק: אנחנו צריכים לראות מה לוח הזמנים שלו ואיך זה בא לידי ביטוי.

ינון אזולאי: יש לי שאלה: הם מתנים את זה בהשקעות, כלומר מה שבשבוע שעבר העברנו, שגם מעל מחזור של 20 מיליון שקל יוכלו לקבל את הפיצויים, גם את זה הם מתנים בהשקעות?

ינון אזולאי: זה לא נשמע נכון.

ינון אזולאי: יכול להיות שרק פיצוי מעבר לפיצויים שהעברנו בשבוע שעבר הם רוצים עליו השקעות.

עוזי דיין: בבסיס שלך הם לא מקבלים כלום.

ינון אזולאי: בבסיס של החקלאות בכלל לא מקבלים?

ינון אזולאי: גם אלה מעל מחזור של 20 מיליון לא מקבלים?

עוזי דיין: לא מקבלים בגלל שהם לא יכולים להראות ירידה לעומת שנה שעברה, בגלל שהתשלומים הם בשוטף פלוס 90.

משה גפני: אתן קודם לעוזי דיין להציג, בבקשה.

עוזי דיין: אני יכול להוסיף תוספות והסברים, אבל הבסיס כולל שני ענפים: תבלינים ופרחים.

עוזי דיין: המכה העיקרית היא הייצוא לחו"ל, כשקוטפים לפנות בוקר ובצוהריים זה כבר באירופה, ויש גם את עניין המסעדות.

עוזי דיין: אלה שני ענפים שונים מאוד בגודלם.

עוזי דיין: הפרחים – השמאות שהם עשו על ההפסד שלהם בתקופה הזאת הראתה 103–104 מיליון שקל, והתבלינים – חמישית מזה, קרוב ל-25 מיליון שקל.

עוזי דיין: הבעיה בשני הדברים שהתשומות העיקריות הן זרעים, שתילים וכולי וזה הלך לעזאזל, כלומר אתה לא משתמש בהם בהמשך.

עוזי דיין: אתה צריך עכשיו להתחיל להשקיע את הכול מן ההתחלה.

עוזי דיין: התשלום "הרגיל", במירכאות, שהיו צריכים לקבל לא הגיע בגלל ההפרש – דרך אגב, זה לא הענף היחיד, לא רק בחקלאות, שאתה בעצם מקבל את התוצאות מלפני חודשיים או ארבעה חודשים, ואז לכאורה אין בעיה בדיוק בזמן הזה.

עוזי דיין: עכשיו צריך להתחיל את הכול מהתחלה.

עוזי דיין: היה דיון שלם לגבי השאלה איך להאריך בדיוק כי יש פה גם דברים שירדו לטמיון.

משה גפני: על כמה אנשים אנחנו מדברים?

עוזי דיין: המספר לא גדול מאוד.

עוזי דיין: בתבלינים אני יודע שיש בעיה נוספת והיא שהם חלק מן האגודה - - -.

משה גפני: תיכף נשמע אותם.

עוזי דיין: בפרחים זה הרבה יותר מגדלים.

עוזי דיין: אני לא יודע את המספר המדויק.

עוזי דיין: צריך לזכור שזה לא אנשים אלא משווקים.

משה גפני: אני שואל על איזה סדרי גודל אנחנו מדברים.

משה גפני: במשפחה זה עוד אנשים שעובדים.

שני ארזי: לגבי השוטף פלוס 90, שאמרת שזה המגבלה לגבי מרץ–אפריל, כי קיבלו כספים מקודם.

שני ארזי: מה לגבי התקופות שהוועדה אישרה בשבוע שעבר?

שני ארזי: יכול להיות שהם יעברו את זה ביולי–אוגוסט ואז הם כן יקבלו את המענק?

עוזי דיין: למיטב ידיעתי, כרגע הסוגיה היא בכלל שהם נמצאים במצב שלא מספיק שהם יקבלו משהו מהחודשיים האחרונים.

שני ארזי: אני רק שואלת אם הם יקבלו משהו, מעבר לשאלה אם זה מספיק או לא מספיק.

שני ארזי: את מענק ההוצאות הקבועות לגבי התקופות המאוחרות יותר הם אמורים לקבל.

עוזי דיין: אני חושב שהם בדיון על הכול ולכן החלק לא מספיק.

רם בן ברק: יש החלטה על פיצוי של 30 מיליון ש"ח, 20 מיליון שקל ממשרד האוצר ו-10 מיליון שקל ממשרד החקלאות.

רם בן ברק: הכסף עדיין לא הגיע.

עוזי דיין: 20 מיליון השקלים האלה, דבר ראשון, עוד לא סוכם לגבי המקורות.

עוזי דיין: דבר שני, מבחינתם במקרה הטוב זה בערך 30 מיליון שקל מ-130 מיליון שקל שנדרשים.

משה גפני: נברר את זה.

משה גפני: עמית יפרח, מזכ"ל תנועת המושבים, בבקשה.

עמית יפרח: בוקר טוב, אדוני היושב-ראש.

עמית יפרח: קודם כול אגיד באופן כללי, שני הענפים האלה, וגם ענף דגי נוי לייצוא, אלה שלושה ענפים מבין ענפי החקלאות שנפגעו בקורונה בצורה הקשה ביותר בגלל היותם מוטי ייצוא.

עמית יפרח: השתתפתי בפגישה עם שר האוצר על מנת לקדם שני מהלכים.

עמית יפרח: ראשית, להגדיל עבורם את הפיצוי שנקבע במתווה הרגיל של כל הענפים שנפגעו במדינת ישראל.

עמית יפרח: שנית, הבעיה היותר קריטית זה להתאים את אופי הפגיעה לאופי הפיצוי.

עמית יפרח: הייתה בעיה קשה מאוד מבחינת היכולת לייצר פיצוי בהשוואה של מחזור מול מחזור.

עמית יפרח: לכן שני הענפים האלה, על ידי הנציגים שלהם - - -

משה גפני: לא הבנתי.

משה גפני: תסביר למי שלא מבין.

משה גפני: מדינת ישראל נתנה פיצוי.

משה גפני: למה מגדלי הפרחים והתבלינים לא מקבלים מהפיצוי הזה?

משה גפני: מה הבעיה שלהם?

עמית יפרח: אני אומר שני דברים.

עמית יפרח: אחד, העניין תקוע מבחינה בירוקרטית ואין התקדמות, למרות שיש הסכמות כלשהן עם משרד האוצר.

משה גפני: הסכמות אני מבין, דילים אני מבין, להיפגש עם שר האוצר אני מבין, את כל זה אני מבין.

משה גפני: אתה יכול להגיד לי מקצועית למה הם לא מקבלים פיצוי כמו כל האחרים?

משה גפני: מה הבעיה?

משה גפני: לא הסכמות או אי-הסכמות.

רם בן ברק: אגיד לך למה, בגלל שהיקף העסקאות היה פחות מ-20 מיליון ש"ח, ובגלל שהם שילמו באיחוד עוסקים ולא כל אחד בנפרד הם נפלו.

רם בן ברק: בעובדה, הם לא קיבלו.

משה גפני: העובדה שלא קיבלו – זה לא אומר כלום.

אופיר כץ: האם הם אמורים לקבל בתוכנית החדשה שהעברנו בשבוע שעבר?

אופיר כץ: לפי הנתונים שלהם הם כן אמורים לקבל.

אופיר כץ: האם לפי התוכנית החדשה הם מבינים בשל סיבה כלשהי שהם לא יקבלו?

ינון אזולאי: בתוכנית הם החריגו את משרד החקלאות.

משה גפני: אלי מורגנשטרן, אתה יכול להגיד לנו למה הם לא מקבלים כסף?

אלי מורגנשטרן: אני רכז מים, חקלאות ונמלים באגף התקציבים במשרד האוצר.

אלי מורגנשטרן: למיטב ידיעתי אין סיבה שהם לא יקבלו פיצוי מן המנגנון הרגיל.

אלי מורגנשטרן: הם אמורים לקבל.

אלי מורגנשטרן: הטענה הייתה שמנגנון הפיצוי מבוסס על חישוב העלויות הקבועות מול העלויות המשתנות.

אלי מורגנשטרן: אומרים: מסעדה שהייתה סגורה לא היו לה עלויות של עובדים בתקופה הזו ולכן מפצים אותה רק על השכירות וארנונה ודברים אחרים.

אלי מורגנשטרן: את שיעור הנזק מזה שהמסעדה סגורה, אמדו אותו בסביבות 30%.

אלי מורגנשטרן: פה 80% או משהו כזה, אני לא יודע את המספר המדויק.

עמית יפרח: פה המנגנון הפוך: 70%-30%.

אלי מורגנשטרן: בגלל שיש השקעות מאוד מאוד גבוהות, אם יש תקופה שלא עובדים אז החיסכון בתקופה שלא עובדים הוא נמוך מאוד ואת רוב הכסף הם מפסידים בגלל ההשקעות, בגלל הנטיעות שהלכו לאיבוד, השקיה וכן הלאה.

ינון אזולאי: לא בגלל ההוצאות השוטפות אלא בגלל ההשקעה שהם כבר הוציאו.

עוזי דיין: גם את הפועלים הזרים אי אפשר להוציא לחל"ת.

אלי מורגנשטרן: זה קצת מסובך ואי אפשר להגיד "הוצאות קבועות".

אלי מורגנשטרן: זה לא הוצאות קבועות אלא זה השקעות עונתיות שמיועדות לגידולים.

ינון אזולאי: ועכשיו הן כן יהיו?

ינון אזולאי: אבל הם לא יקבלו את הפיצוי המגיע להם כי ההשקעה שלהם לא הייתה כעת.

אופיר כץ: ההשקעות נכללות בהחזר הוצאות?

אלי מורגנשטרן: אשמח לפרט על ההשקעות אבל לפני כן אומר מה התמיכה שהם מקבלים.

משה גפני: אתה אומר שאין בעיה, הם צריכים לקבל, כך התחלת.

משה גפני: תגיד לי: למה הם לא מקבלים?

אלי מורגנשטרן: הם אמורים לקבל.

משה גפני: עם "אמורים" לא הולכים למכולת.

משה גפני: הם לא קיבלו כסף.

ינון אזולאי: מה שהעבירו בשבוע שעבר, 20 מיליון שקל – נעזוב את זה לרגע בצד.

ינון אזולאי: אתה אומר שבשתי הפעימות הם היו אמורים לקבל.

ינון אזולאי: בואו נסתכל בפעימות הקודמות, הפעימה הראשונה השנייה והשלישית, שם הם אומרים שהם לא קיבלו.

ינון אזולאי: תסביר לנו למה שם הם לא קיבלו.

אלי מורגנשטרן: אף אחד לא בא אלינו בטענות שהם לא קיבלו.

אלי מורגנשטרן: הטענה הייתה שזה לא מספיק.

אלי מורגנשטרן: אני לא מכיר טענה שהם לא קיבלו.

אלי מורגנשטרן: אם יש טענה כזו, אשמח לבדוק אותה אבל זה לא היה מהות הדיון.

ינון אזולאי: הבעיה היא שההוצאות השוטפות שלהם כביכול הן לא הוצאות שוטפות, הן קטנות והם טוענים שבעצם מגיע להם הרבה יותר.

ינון אזולאי: זה שאין להם שכירות של מקום, לצורך העניין, ומשרד - - -

אלי מורגנשטרן: אני נזהר מן המילה "מגיע".

אלי מורגנשטרן: אני אומר: הרצון לפצות אותם או לתת להם - - -

ינון אזולאי: אתה נזהר מן המילה "מגיע".

ינון אזולאי: אנחנו יכולים להגיד שמגיע.

אלי מורגנשטרן: הרצון לתת להם מענק שיסייע להם לעבור את התקופה, נטען שהוא צורך גדול יותר מאשר של אחרים ולכן הייתה הסכמה לתת תוספת תקציב.

משה גפני: אברהם דניאל, מנכ"ל איגוד מגדלי הפרחים וצמחי נוי, בבקשה.

אברהם דניאל: שלום לכם.

אברהם דניאל: הייתי רוצה לתת לכם קודם איזה רקע על ענף הפרחים.

אברהם דניאל: תדעו שאנחנו בעשור האחרון היינו מעל 5,000 מגדלי פרחים.

אברהם דניאל: היום נשארו 300 מגדלים בלבד, וזה בשל שתי סיבות עיקריות.

אברהם דניאל: ראשית, היחלשות האירו אל מול השקל, ושנית, בגלל מדיניות הממשלה שהטילה על החקלאות בכלל מיסים, אגרות, מס מעסיקים וכיוצא בזה.

אברהם דניאל: זה כרקע.

אברהם דניאל: הייצוא שלנו היה 900 מיליון שקל.

אברהם דניאל: היום זה דומה אבל זה הפך לשקלים, במקום דולר זה הפך להיות שקל.

אברהם דניאל: בעקבות השמיים הסגורים לא יכולנו לייצא פרחים, הבורסות בהולנד נסגרו, לא יכולנו למכור פרחים.

אברהם דניאל: השוק בארץ, כשמכרנו לשוק המקומי, גם לא פעל בגלל שהמלונות, אולמות האירועים וכל מה שמסביב לא פעלו ולכן הפרחים לא נמכרו.

אברהם דניאל: למה לנו הפתרון לא מתאים?

אברהם דניאל: אסביר.

אברהם דניאל: כשמשווים שנה לשנה חייבת להיות השוואה לאותו דבר.

אברהם דניאל: אצלנו הגידולים משתנים.

אברהם דניאל: לדוגמה, אם בשנה שעברה גידלתי פרח בשם סיפן, שנמכר ב-2 שקלים, והשנה גידלתי פרח בבונג, שנמכר ב-80 אגורות, זאת השוואה לא נכונה.

אברהם דניאל: עשינו שמאות באמצעות הקרן לנזקי טבע.

אברהם דניאל: הנזק מוערך ב-104 מיליון שקל.

אברהם דניאל: אנחנו מבקשים לשלם לפי השמאות – זה הדבר הכי נכון.

אברהם דניאל: למה אנחנו לא יכולים להיכנס לקריטריון של המדינה?

אברהם דניאל: בדיוק מהסיבות שהסברתי, כי אנחנו משווים דבר שאינו דומה לדבר השני.

אברהם דניאל: זאת הבעיה של רוב מגדלי הפרחים.

אברהם דניאל: למרות שנפגענו להערכתי אנחנו לא יכולים לקבל את הפיצוי במסגרת הרגילה.

אברהם דניאל: על כן אנחנו מבקשים לעשות את זה במסגרת תקנה.

אברהם דניאל: זה דבר אחד.

אברהם דניאל: אנחנו מבקשים שהתשלום יהיה באמצעות הקרן לנזקי טבע.

אברהם דניאל: היא עשתה את השמאות.

אברהם דניאל: זה הכי מדויק, היא ספרה את הפרחים, היא ראתה את הנזק, היו שמאים.

אברהם דניאל: דרך אגב זה גם בשליטת משרד החקלאות, זה לא משרד פרטי.

אברהם דניאל: לכן זאת השמאות האמיתית וכך הכי נכון לשלם לנו.

אברהם דניאל: אם אני הולך לקריטריון של המדינה – אנחנו לא יכולים להיכנס לקריטריונים האלה למרות שהיו לנו הוצאות.

משה גפני: כמה פיצוי מגיע לכם לפי דעתכם?

אברהם דניאל: מתוך נזק של 104 מיליון שקל שמוערך על ידי הקרן לנזקי טבע, מוצע לנו 30 מיליון שקל, שכולל גם תבלינים וגם פרחים.

אברהם דניאל: למה הדבר דומה – אנחנו השקענו את רוב ההשקעה והכול הלך לאיבוד.

אברהם דניאל: כאשר סגרו את הקניונים, לאחר שפתחו אותם אכלו את התוצרת.

אברהם דניאל: אנחנו לא יכולנו למכור כי התוצרת כבר איננה.

אברהם דניאל: לכן אנחנו לא דומים לרוב המשק, אנחנו שונים, אין ברירה, חקלאות לא דומה לשום מגזר אחר.

ינון אזולאי: אם היו לוקחים את ההשקעה שלכם והופכים אותה להוצאות שוטפות, זה היה מקל עליכם?

אברהם דניאל: כן, זה היה מקל, אבל ההשקעה שלנו הלכה לאיבוד.

אברהם דניאל: אנחנו השקענו השקעה אבל את הפרח לא קטפנו.

ינון אזולאי: הדבר הגיוני.

ינון אזולאי: הוא אומר בעצם: אין לי כמעט הוצאות שוטפות אבל הנזק שלי גדול יותר.

ינון אזולאי: תקראו לזה הוצאות שוטפות, לצורך העניין, כי זה באמת ההוצאות שלו.

ינון אזולאי: תקרא לזה הוצאות שוטפות ותגדיר את זה ואז הפיצוי שלו יעזור.

רם בן ברק: הוא זורע ורגע לפני שהוא צריך לקטוף זה נהרס.

רם בן ברק: אלה ההוצאות.

ינון אזולאי: הפתרון הוא אם יסתכלו על זה כהוצאה שוטפת כביכול.

ינון אזולאי: זה באמת מה שקורה לו, שמשם הוא מפסיד.

שלמה קרעי: הנוסחה בכלל לא מסתכלת מה קבוע ומה שוטף.

משה גפני: אתה יכול לסכם את דבריך?

משה גפני: ההפסדים שלכם הם 103 מיליון שקל ומציעים לכם פיצוי של 30 מיליון שקל.

משה גפני: כמה אתם מבקשים?

אברהם דניאל: הייתי מבקש את כל הסכום אבל אני יודע שזה לא יהיה אקטואלי, אז ללפחות שיעלו את הסכום, שיביאו אותו ל-50, 60, 70 מיליון שקל לתבלינים ולכל הענפים שנפגעו בחקלאות.

אברהם דניאל: אני לא מבקש את הכול אבל ללכת לקראת, ובעיקר לשלם לנו על פי השומות שקבעה הקרן לנזקי טבע.

משה גפני: תודה רבה.

משה גפני: אנה מלר, יושבת-ראש אגודת מגדלי התבלינים, בבקשה.

אנה מלר: שלום.

אנה מלר: אני מצטרפת לאברהם דניאל.

אנה מלר: אנחנו עשינו שמאות על ידי קרן לנזקי טבע, שזה מוסד מעין ממשלתי עם תמיכה ממשלתית ולכן אמין.

אנה מלר: ביחד זה נזק של 140 מיליון שקל לענף התבלינים ולענף הפרחים.

אנה מלר: הנזק נוצר בעיקר מזה ש- - -

משה גפני: מה הנזק בענף התבלינים?

אנה מלר: 30 מיליון שקל.

משה גפני: זאת אומרת, ביחד 134 מיליון שקל.

אנה מלר: כן.

אנה מלר: אנחנו ניגשנו לרשות המסים על המתווים שעד עכשיו הציבו לנו וניסינו.

אנה מלר: אנחנו לא יכולים לגשת לשם, פשוט נזרקנו החוצה בשל כמה סיבות.

אנה מלר: הסיבה הראשונה, שאת החשבוניות שלנו אנחנו מוציאים כשאנחנו מקבלים את הכסף והאשראי הוא שוטף פלוס 45.

אנה מלר: צריך גם להדגיש שעד 15 במרץ שיווקנו רגיל ואפילו יותר מאשר בשנה שעברה, השנה הייצוא עלה ב-14% בתבלינים ושיווקנו יותר.

אנה מלר: במרץ–אפריל יוצא שאין לנו ירידה במחזור, אז הרלוונטי הוא רק מחודש מאי.

אנה מלר: זה דבר ראשון.

אנה מלר: המסלולים של מאי–יוני עדיין לא פתוחים.

אנה מלר: זה דבר שני.

אנה מלר: דבר שלישי, כל הפיצוי בנוי על הוצאות קבועות.

אנה מלר: מה שקרה לנו, שאצלנו הלך כל המלאי.

אנה מלר: אביא את הדוגמה הכי פשוטה: בחנות נעליים למשל, גם אם אתה סוגר את החנות לחודשיים, כאשר תפתח שוב את החנות הנעליים מחכות על המדפים ומוכרים אותן באותו יום.

אנה מלר: אצלנו כל התוצרת הלכה אל תוך האדמה ועכשיו אנחנו צריכים להשקיע מחדש, צריכים לקנות את כל התשומות מחדש ופשוט אין לנו כסף כי במשך חודשיים לא קיבלנו גרוש.

אנה מלר: כשאנחנו נכנסים לרשות המסים אנחנו מקבלים סכומים קטנים מאוד או שבכלל נזרקים החוצה.

אנה מלר: מה אנחנו מבקשים – כרגע יש 20 מיליון שקל ממשרד האוצר, ששר האוצר אישר, ומשר החקלאות עוד 10 מיליון שקל, זאת אומרת 30 מיליון שקל.

אנה מלר: המכתב על האישור יצא ב-7 ביוני, כלומר לפני חודשיים.

אנה מלר: מאז גם מרשות המסים לא קיבלנו אגורה וגם במתווה הזה, אפילו מעט, זה 20% ממה שאנחנו צריכים, לא יצא שום דבר.

אנה מלר: כשאנחנו מבררים מה קורה אומרים לנו: זה ייקח עוד הרבה זמן.

אנה מלר: משרד החקלאות באמת עושה מאמץ עליון, המנכ"ל החדש וצביקה כהן, הממונה על מימון במשרד החקלאות, מדברים איתנו ביום-יום ומנסים לעזור, אבל יש המון בירוקרטיה.

אנה מלר: לפי החשבון שלי עוד חודש אנחנו בחגים ואחרי זה אם בנובמבר נראה אגורה זה יהיה טוב.

אנה מלר: אני מבקשת, מר גפני, בבקשה תעזור לנו לפני החגים לקבל לפחות את ה-30 מיליון שקל האלה, לפחות את מה שכבר אושר.

אנה מלר: יש בדרך ועדת חריגים ועוד כל מיני דברים.

אנה מלר: אסור לנו לחכות עם זה.

אנה מלר: 30 מיליון שקל זה כמובן מעט אבל לפחות זה חבל הצלה למגדלים שיוכלו להתחיל את העונה החדשה.

משה גפני: גברת מלר, הבנו, תודה רבה.

משה גפני: משרד החקלאות.

רם בן ברק: אני רק רוצה לציין שרוב חוות התבלינים האלה נמצאות או בבקעת הירדן, היכן שהיא נמצאת כרגע, או בחבל התענ"כים ובמקומות אחרים.

רם בן ברק: זאת אומרת, מדובר על הפריפריה של הפריפריה.

ינון אזולאי: בשביל זה צריך ריבונות על בקעת הירדן.

משה גפני: תודה רבה.

משה גפני: נציגי משרד החקלאות, בבקשה.

מועמר חאג' יחיא: אני מנהל תחום פיתוח חקלאי במשרד החקלאות.

מועמר חאג' יחיא: שאלת למה הם לא מקבלים פיצוי.

מועמר חאג' יחיא: זו שאלה באמת חשובה ומהותית.

מועמר חאג' יחיא: אני מחלק את התשובה לשניים.

מועמר חאג' יחיא: ראשית, יש תנאי סף על ירידה של 25% במחזור יחסית לתקופה המקבילה בשנה שעברה.

מועמר חאג' יחיא: חלק גדול מן החקלאים – צריך להכיר בעובדה שהחקלאות היא עסק דינמי, שהחקלאים משנים את תמהיל הגידול שלהם, משנים שיטות טכנולוגיות – בתי רשת, חממות, יש תזוזה של עונות שהן לא בשליטה של החקלאי.

מועמר חאג' יחיא: יש הרבה גורמים שמשפיעים על העסק, באופן כזה שהעסק של השנה הוא לא בר השוואה עם השנה שעברה.

מועמר חאג' יחיא: זו ייחודיות שצריך להכיר בה ונוסחת הפיצויים שהוצעה למשק לא לוקחת אותה בחשבון.

מועמר חאג' יחיא: זה פן אחד של הבעיה.

מועמר חאג' יחיא: הפן השני, ברגע שנכנסת, נניח שעברת את תנאי הסף של 25%, בעצם יש לך איזשהו פרמטר בתוך נוסחת הפיצוי שלא נותן מענה הולם להפסד שיש לך.

מועמר חאג' יחיא: העניין של ההוצאות השוטפות, בעצם ההוצאות הקבועות של החקלאי – הוא לא מקבל את המקדם שמשקף את ההפסד שלו, כי ההפסד הוא על ההוצאות השוטפות ולא על ההוצאות הקבועות.

שלמה קרעי: הנוסחה לא מבדילה בין הוצאות שוטפות להוצאות קבועות.

מועמר חאג' יחיא: זה לא עניין של הוצאות שוטפות או הוצאות קבועות אלא עניין של תנאי סף שהוכנסו לנוסחה.

משה גפני: הגעתם להסכמה על 30 מיליון שקל?

מועמר חאג' יחיא: יש הסכמה.

קטי קטרין שטרית: זה לשני הענפים.

מועמר חאג' יחיא: יש הסכמה על 30 מיליון שקל, 20 מיליון שקל ממשרד האוצר, תוספת תקציב למשרד החקלאות, ועוד 10 מיליון שקל מהמקורות של משרד החקלאות.

מועמר חאג' יחיא: ה-30 מיליון שקל הם גם לענף הפרחים וגם לענף התבלינים לייצוא.

מועמר חאג' יחיא: לצורך העניין גיבשנו נוהל.

מועמר חאג' יחיא: התקדמנו עם הנוהל הזה, הוא עבר את הבדיקה של הלשכה המשפטית במשרד החקלאות.

מועמר חאג' יחיא: אני מאמין שניפגש עם החקלאים בשבוע הבא ונפרסם את הנוהל להערות הציבור.

משה גפני: מתי הם יקבלו את הכסף?

משה גפני: אני יכול להבין?

משה גפני: תיפגשו בשבוע הבא ותדברו בעוד שבועיים, ואנחנו מגיעים לחגים.

משה גפני: מתי הם יקבלו את הכסף?

משה גפני: לכל הדעות צריך לתת להם את הכסף.

קטי קטרין שטרית: הם עשו דוח והמספרים אחרים לגמרי ממה שהוא אומר.

קטי קטרין שטרית: 24 מיליון שקל לתבלינים ו-100 מיליון שקל לפרחים.

קטי קטרין שטרית: אתם הוצאתם דוח כזה, משרד החקלאות.

קריאה: קודם כול שיקבלו את מה שסוכם ומה שמגיע.

משה גפני: קטי, שנייה, אני מצטער.

משה גפני: מה זה משנה?

משה גפני: 30 מיליון שקל הם צריכים לתת?

משה גפני: זה מתחיל לעצבן כבר.

משה גפני: הכול נכון.

משה גפני: הם תיארו את כל הדברים האלה, ויכול להיות שיש גם נייר.

משה גפני: יש דבר שאין עליו ויכוח, שצריך להעביר 30 מיליון שקל.

משה גפני: מתי הכסף עובר?

קטי קטרין שטרית: צריך לבוא בטענות לאגף התקציבים, הוא צריך להעביר.

קטי קטרין שטרית: שר החקלאות ושר האוצר ישבו ביחד, החליטו שזה הסכום שבו צריך לפצות.

קטי קטרין שטרית: למה זה לא יוצא אל הפועל?

קטי קטרין שטרית: זו השאלה.

קטי קטרין שטרית: צריך לשאול את אגף התקציבים למה זה לא יוצא, זהו, נקודה.

קטי קטרין שטרית: עוד מעט כבר לא יהיו בכלל תבלינים במדינה.

קטי קטרין שטרית: תנו לוחות זמנים.

משה גפני: אני רוצה תשובות, לא רק שאלות.

משה גפני: אני יכול לדעת תשובה?

משה גפני: אל תגיד לי: פגישות.

משה גפני: זה לא מעניין אותי.

משה גפני: אלי מורגנשטרן, אני רוצה גם ממך תשובה.

משה גפני: מתי הם מקבלים את ה-30 מיליון שקל?

משה גפני: אל תספר לי שאתם נפגשים.

משה גפני: מה, אני פה בשידוכים?

משה גפני: נפגשים או לא נפגשים.

משה גפני: מתי הם מקבלים את הכסף?

מועמר חאג' יחיא: אני מאמין שתוך חודש, לפי הנוהל הזה.

מועמר חאג' יחיא: התקציב הזה צריך לעבור.

רם בן ברק: זה הרבה מדי זמן, סליחה, עם כל הכבוד.

רם בן ברק: התחלנו את התהליך הזה ב-9 ביוני.

משה גפני: מתי הם מקבלים את ה-30 מיליון שקל?

אלי מורגנשטרן: ההליך הטכני בשביל להעביר את הכסף הוא לאשר אותו בוועדת החריגים.

אלי מורגנשטרן: ברגע שזה יגיע לוועדת החריגים אנחנו נדאג שבאותו יום, או יום למחרת, הוא יאושר.

משה גפני: מתי זה יאושר בוועדת החריגים?

מועמר חאג' יחיא: זה עבר בוועדת החריגים אתמול, בוועדת החריגים של משרד החקלאות.

אלי מורגנשטרן: זה צריך להגיע לוועדת החריגים אצלנו בעוד כמה ימים.

מועמר חאג' יחיא: - - -

קטי קטרין שטרית: אתה מקבל את המשכורת שלך בעוד חודש?

קטי קטרין שטרית: אתה מקבל את המשכורת שלך בעוד חודש?

קטי קטרין שטרית: רק אתמול הבאתם את זה לוועדת החריגים?

קטי קטרין שטרית: אנחנו כבר אחרי ארבעה חודשים, והשרים דנו בזה.

קטי קטרין שטרית: למה אתם מתמהמהים?

קטי קטרין שטרית: אתם פקידים, אתם אמורים לתת שירות לציבור.

קטי קטרין שטרית: לא יאומן, רק אתמול זה עבר.

שלמה קרעי: תודה, אדוני היושב-ראש.

שלמה קרעי: ראשית, לגבי מרץ ואפריל ומה שהתחייבו, ה-30 מיליון שקל – אין ספק שצריך להעביר את זה כמה שיותר מהר בהתאם להתחייבויות, אין על זה דיון בכלל.

שלמה קרעי: לגבי השאר – עדיין לא הצלחתי להבין, לא ברור עדיין לכולם, ויצא לי להיפגש עם עצמאים שלא כל כך הבינו את התוכנית שאישרנו בשבוע שעבר.

שלמה קרעי: למעשה גם ענף התבלינים וגם ענף הפרחים כולם כלולים בתוכנית הזאת, שהם מקבלים.

שלמה קרעי: הנוסחה לא מבדילה בין הוצאות קבועות להוצאות שוטפות.

שלמה קרעי: יש נוסחה שמוכפלת במחזור הכולל ולפי זה מפצה עד רבע מיליון שקל בחודש.

שלמה קרעי: גם מגדל תבלינים וגם מגדל פרחים יקבל עד רבע מיליון שקל פיצוי על הוצאות קבועות, יקבל פטור מארנונה אם יש לו פגיעה של יותר מ-60%, יקבל את העובדים שיוצאים לחל"ת, יקבל מענק סוציאלי.

שלמה קרעי: את כל זה אישרנו בשבוע שעבר.

שלמה קרעי: חשוב לומר את זה, הם כלולים כמו כולם, וזה אכן רטרואקטיבית מ-1 במאי.

שלמה קרעי: הזכירה אנה מלר שלגבי מרץ–אפריל יש בעיה ואני מניח שבגלל זה יש את הפיצוי של 30 מיליון שקל על מרץ–אפריל ששם הייתה בעיה.

שלמה קרעי: אני לא חושב שיש בעיה יותר מאשר לכל השאר החל מ-1 במאי, שזה אושר כבר בשבוע שעבר.

שלמה קרעי: אם יש משהו נקודתי, שלא הצלחתי להבין פה, מה ההבדל בין מגדל תבלינים לכל שאר העצמאים שיקבלו את כל הפיצויים שדיברנו עליהם ושאישרנו אותם בשבוע שעבר, שיעלו, אבל המכתבים שהגיעו לדיון לא רלוונטיים כי לא ידעו עדיין מה התוכנית שנאשר.

שלמה קרעי: אחרי התוכנית שאושרה אין יותר מדי מקום לדון באופן נקודתי, אלא אם כן שוב יגידו שזה עדיין לא מספיק להם, ואז צריך לחשוב.

שלמה קרעי: אבל הם מקבלים כמו כולם, עד רבע מיליון שקל בחודש, זה בסדר.

רם בן ברק: אבל הם אומרים שהם לא קיבלו כלום עד היום.

אופיר כץ: אני מסכים עם שלמה קרעי לגבי התוכנית החדשה, שפשוט הם עוד לא נחשפו ואנשים עוד לא התחילו להגיש בקשות, אבל כשהם יגישו הם כן יהיו זכאים ויקבלו.

אופיר כץ: יש לי שתי שאלות: מתי ועדת החריגים מתכנסת במשרד החקלאות ובמשרד האוצר, באיזה תאריך?

מועמר חאג' יחיא: זה לא ועדת חריגים.

מועמר חאג' יחיא: יש נוהל.

מועמר חאג' יחיא: יש ועדת חריגים באגף התקציבים.

מועמר חאג' יחיא: אצלנו זה עבר אתמול.

משה גפני: אתם צריכים להסביר לנו, אנחנו לא יודעים.

משה גפני: אמר אלי מורגנשטרן שצריך אישור של ועדת החריגים אצלכם, אלא אם כן המינוחים שונים.

מועמר חאג' יחיא: אצלנו התהליך של ועדת החריגים אושר אתמול.

משה גפני: למה אתם במשרד האוצר לא משלמים?

אלי מורגנשטרן: ברגע שזה יגיע אלינו נעשה כל מה שאפשר באופן מידי.

אלי מורגנשטרן: לא ראיתי שזה הגיע אלינו עדיין.

אלי מורגנשטרן: אני אבדוק.

אופיר כץ: בהנחה שזה אצלכם, כי הוא אמר שזה נשלח.

אלי מורגנשטרן: עכשיו אני מקבל עדכון מסיון ינקוביץ שנמצאת בזום שזה נחתם על ידי היועצת המשפטית והמנכ"ל של משרד החקלאות.

אלי מורגנשטרן: זה קרה הרגע.

אופיר כץ: זה לא קרה הרגע.

רם בן ברק: זה קרה הרגע, אבל לפני חמש דקות אמרו לנו: עוד חודש.

רם בן ברק: נו, באמת.

אופיר כץ: אנחנו מסתכלים על התמונה הכוללת, שזה מיוני.

אופיר כץ: זה עבר, אושר אצלכם.

אופיר כץ: מה השלב הבא?

אופיר כץ: מתי הם יקבלו את הכסף, את ה-30 מיליון שקל?

אלי מורגנשטרן: מרגע שמאשרים את זה בוועדת חריגים.

אופיר כץ: מתי ועדת החריגים מתכנסת?

משה גפני: איזו ועדת חריגים עכשיו?

משה גפני: זה חתום.

אלי מורגנשטרן: זה חתום במשרד החקלאות.

אופיר כץ: מתי ועדת החריגים אצלכם מתכנסת לאשר את זה?

אלי מורגנשטרן: ועדת החריגים מתכנסת פעמיים בשבוע.

אלי מורגנשטרן: נוודא שזה ייכנס.

רם בן ברק: אם כך, זה יבוא לכל המאוחר בסוף השבוע הזה.

אלי מורגנשטרן: אם זה אפשרי בפרוצדורה הפנימית של המשרד, אעשה כל מאמץ שזה יעלה.

אופיר כץ: מי קובע את זה?

אלי מורגנשטרן: בחשב הכללי.

אלי מורגנשטרן: אבדוק איתם.

ינון אזולאי: תעשה הכול כדי שזה יהיה השבוע.

אופיר כץ: אנחנו רוצים שזה יהיה השבוע.

משה גפני: סיון ינקוביץ מאגף התקציבים במשרד החקלאות, אתם חתמתם כבר על ההעברה של 30 מיליון שקל?

סיון ינקוביץ: הבקשה לוועדת החריגים במשרד האוצר נחתמה אתמול או הבוקר.

סיון ינקוביץ: היא תוגש לוועדת החריגים.

סיון ינקוביץ: כפי שאלי מורגנשטרן ציין, הם ידאגו שהיא תידון מהר בוועדת החריגים באוצר ותקבל אישור.

סיון ינקוביץ: אחר כך כמובן, מה שהתחיל להציג מועמר חאג' יחיא, מנהל תחום ביטוח חקלאי, הנוהל יפורסם להערות הציבור.

משה גפני: איזה נוהל תמיכות?

משה גפני: ה-30 מיליון שקל סוכם כבר.

רם בן ברק: אני רוצה להזכיר למשרד החקלאות שתפקידו לתמוך בחקלאים ולא עכשיו לפרסם נהלים.

רם בן ברק: משהו שאושר לפני חודש וחצי ועד היום לא עבר.

אופיר כץ: יש נוהל איך לחלק את הכסף?

משה גפני: נוהל על מה?

משה גפני: היה סיכום על 30 מיליון שקל?

סיון ינקוביץ: 30 מיליון שקל הם לא לגוף אחד.

סיון ינקוביץ: אנשים צריכים להגיש את הבקשות, המחזורים שלהם צריכים להיבדק, החישובים של כל אחד ואחד מן המגישים צריכים להיעשות ואז אפשר יהיה לשלם.

משה גפני: כמה זמן זה?

משה גפני: אני חקלאי – תוך כמה זמן אקבל את הכסף?

סיון ינקוביץ: הפרוצדורה של הגשת הבקשות והבדיקות שלהן והאישור יכולה לקחת בערך חודש.

קטי קטרין שטרית: לא יאומן.

סיון ינקוביץ: אני ממשרד החקלאות.

סיון ינקוביץ: גם משרד החקלאות כפוף לכללים משפטיים והוא לא יכול לברוח מהם.

סיון ינקוביץ: אני לא יכולה לעשות במשרד מה שאני רוצה.

רם בן ברק: בסדר, אבל משרד החקלאות צריך להבין, אנחנו מתעסקים עם זה זמן רב.

קטי קטרין שטרית: מי ביקש ממך לברוח?

קטי קטרין שטרית: למה חודש?

ינון אזולאי: עד עכשיו מסמסו את זה, זה לא בסדר, אבל אם תסתכל עכשיו - - -

רם בן ברק: אבל אנחנו מדברים על מרץ–אפריל, לא על מאי.

ינון אזולאי: הם מכינים את הנוהל.

ינון אזולאי: אני אומר לכם להכין כבר עכשיו את הנוהל.

מועמר חאג' יחיא: הוא כבר מוכן.

סיון ינקוביץ: הנוהל כבר כתוב ונמצא בבדיקה של הלשכה המשפטית שלנו.

ינון אזולאי: בואו נעשה קצת סדר בלוחות הזמנים.

ינון אזולאי: השבוע בחשכ"ל זה יעבור ועדת חריגים.

ינון אזולאי: אם זה יעבור ועדת חריגים ביום רביעי, ביום חמישי תפרסמו את הנוהל.

ינון אזולאי: כמה זמן ניתן להערות הציבור?

ינון אזולאי: שבעה ימים בדרך כלל, ואז להגשה נדרשים עוד שבעה ימים.

ינון אזולאי: כלומר זה שלושה שבועות, שאז אתם צריכים להיות כבר אחרי הבדיקות ואחרי הכול ואז להתחיל לחלק את הכסף.

ינון אזולאי: זה פחות או יותר סדר הזמנים.

ינון אזולאי: אי אפשר פחות מזה כי אלה הנהלים שצריכים להיות.

ינון אזולאי: השאלה היא למה משכו את זה עד עכשיו, זו השאלה הגדולה.

קטי קטרין שטרית: נחשפתי לראשונה לנושא הזה - - -

משה גפני: העבר כבר מעצבן.

משה גפני: תדברי על העתיד, מה עושים הלאה.

משה גפני: אני יודע מה אני עושה.

משה גפני: אופיר כץ, אני אומר לך, כשתגיע בקשה של הממשלה להעביר איזה דבר היום, מפני שמחר צריך לתת את הכסף, אני אזכיר להם את הנוהל פה ושיחפשו את הרוח.

משה גפני: משרד החקלאות יבקש – נחכה, כפי שאתם עובדים.

משה גפני: האנשים האלה רעבים ללחם.

אלי מורגנשטרן: היושב-ראש, אני רק רוצה להוסיף - - -

משה גפני: לא צריך להוסיף.

משה גפני: עכשיו קטי שטרית ואחרי כן אתן לך.

קטי קטרין שטרית: יגאל אלון אמר שצריך להכיר בעבר כדי לדעת מה ההווה ומה העתיד, אבל הוא גם אמר שהוא לוט בערפל.

קטי קטרין שטרית: ככה הן התשובות גם של משרד החקלאות וגם של משרד האוצר.

קטי קטרין שטרית: נחשפתי לראשונה לנושא הזה בחודש מרץ.

קטי קטרין שטרית: אדוני היושב-ראש, מדובר בשני ענפים שעד למשבר הקורונה הכניסו מיליארדים לקופת המדינה.

קטי קטרין שטרית: נחשפתי לענף התבלינים, זה ענף שהכניס מיליארדי שקלים לקופת המדינה ואף פעם לא נזקק לסיוע מן המדינה.

קטי קטרין שטרית: נכחתי בחברות שמפתחות על דונם אחד של אדמה תבלינים בשיטה הידראולית, שזה פשוט מודל לחיקוי לכל העמים האחרים שמנסים בשטח קטן להפיק מקסימום תועלת.

קטי קטרין שטרית: פניתי ביחד עם חברי רם בן ברק לשר החקלאות ולשר האוצר ומיד הם התיישבו כדי לפתור את הבעיה, מיד הם הבינו שיש פה בעיה שצריך לפתור אותה.

קטי קטרין שטרית: הם התיישבו במלוא הרצינות והחליטו שאכן נכון, הענף הזה, שאגב הסיוע לו שונה מאוד מן המנגנונים האחרים של המענקים לעסקים, שונה לגמרי, זה ממש לא אותו דבר, זה לא מתאים לענפים אחרים.

קטי קטרין שטרית: אני כל כך מודה להם שהם ישבו והבינו את החשיבות לשמר את שני הענפים הללו, שהם ענפים מאוד מאוד חשובים לחקלאות במדינה, ושהם הקצו סכום של 30 מיליון שקלים, שהם הודיעו לנו שזה הסכום.

קטי קטרין שטרית: הפער בין ההחלטה שלהם לבין היישום על ידי המשרדים – שאף אחד לא יאמר לי שזה לא בעיה של פקידים.

עוזי דיין: קטי, הם אחראים גם על היישום.

עוזי דיין: את לא יכולה להסביר כמה הם נהדרים אבל לא עבר גרוש.

קטי קטרין שטרית: ברגע שהם יגידו: נו, נו, נו, מיד יקום יועץ משפטי פה, יועץ משפטי שם, שיגיד: למה הם מתערבים בעבודתם המקצועית של הפקידים?

ינון אזולאי: קטי, את מזלזלת ביכולות של השרים.

ינון אזולאי: הם לא יכולים להרים תקציבים?

קטי קטרין שטרית: חס וחלילה.

קטי קטרין שטרית: אני רק אומרת שהפקידים באותם משרדים מזלזלים בשרים שלהם, לא אנחנו.

קטי קטרין שטרית: אני סומכת על השרים.

קטי קטרין שטרית: אפשר לקצר את לוחות הזמנים כי אנחנו נמצא את עצמנו תוך פחות מחודש בלי שני הענפים האדירים האלה.

קטי קטרין שטרית: בענף התבלינים מתוך 97 נשארו שלושים ומשהו, אנשים החליטו כבר לא להתעסק עם זה יותר.

קטי קטרין שטרית: אני מדברת אל מצפונם של אותם פקידים, שיעשו מאמץ.

קטי קטרין שטרית: במשך תקופה ארוכה מאוד כל מיני אנשים ישבו בבית וקיבלו את משכורתם, אבל האנשים האלה שאנחנו רואים פה על המסך לא קיבלו שקל.

משה גפני: תודה רבה, קטי.

משה גפני: אלי, רצית להגיד משהו?

אלי מורגנשטרן: רק רציתי להגיד שבדקתי עם החשכ"ל.

אלי מורגנשטרן: אם הפנייה תגיע היום אז הם יעשו כל מאמץ שזה יעלה השבוע.

קטי קטרין שטרית: טוב מאוד, לפחות אתם עושים עבודה קצת יותר מהר.

משה גפני: אני מציע, אל תיתני ציונים לשבח בכל הפרשה הזאת, לא לשרים, לא לפקידים ולא ליועצים משפטיים.

משה גפני: לאף אחד פה לא מגיע ציון לשבח.

קטי קטרין שטרית: מה לעשות, הייתי מורה כל חיי, אז אם אפשר לתת להם מחמאות – אתה רואה שהם מיד התארגנו ומיד מסדירים את זה.

ינון אזולאי: יגידו לך שגם ה-30 מיליון שקל לא מספיקים.

משה גפני: לא חשוב, בסדר, לי זה נראה כך, אני לא מכיר את הסוגיה הזאת.

ינון אזולאי: היא מרוקאית, יודעת מה זה תבלינים.

ינון אזולאי: בגלל זה.

קטי קטרין שטרית: תודה, ינון, שכחתי שאתה מדנמרק... מאיפה אתה בדיוק?

קטי קטרין שטרית: אגב, אני גאה בזה.

ינון אזולאי: אני גם.

ינון אזולאי: מה את רוצה?

ינון אזולאי: אנחנו מרוקאים מאותו מקום.

קטי קטרין שטרית: זה לא קשור לתבלינים.

עוזי דיין: מילה לגבי ההמשך.

עוזי דיין: יש את ה-30 מיליון שקל שצריך עכשיו לזרז, כפי שאתה עושה, והם יעברו.

עוזי דיין: משרד החקלאות צריך למפות עכשיו, ולא אחר כך, לבחון מה היא יכולת הייצוא עכשיו.

עוזי דיין: עדיין יש מחסום, אי אפשר עכשיו לייצא תבלינים כמו פעם.

עוזי דיין: השנה הייתה עלייה של 14% בייצוא בהשוואה לשנה שעברה, ועכשיו זה כמעט אפס.

עוזי דיין: השאלה מה ניתן לייצא בתבלינים.

עוזי דיין: אותו דבר בפרחים – מה השוק המקומי ומה בחוץ?

עוזי דיין: ואז לדאוג שההפרש הזה של הכסף יעבור.

עוזי דיין: הוא יותר מ-30 מיליון שקל – זה הכסף שצריך בשביל להמשיך את פעילות הענפים האלה.

עוזי דיין: האנשים לא מחכים כי זה לא כמו מקום שמפטרים אותך מן העבודה.

עוזי דיין: אתה עובר לענף אחר, לגידול אחר, אתה עושה כמיטב יכולתך לשרוד.

עוזי דיין: לכן אני מציע שייקבע גם עניין הנוהל.

עוזי דיין: רוב הזמן שלוקח הוא כשאומרים: אוקיי, מגיע לכם, עכשיו תגישו בקשות.

עוזי דיין: זה הזמן שלוקח עד שכולם מגישים את הבקשות שלהם.

עוזי דיין: אתם צריכים במשרד החקלאות למפות בדיוק מה השוק, עם רווח של קצת יותר, תוספת מעל, ולדאוג שהכסף הזה יעבור, כי אחרת לא יהיה להם ממה להתחיל את הסיבוב החדש.

עוזי דיין: נכנס פה עניין החגים, שמצד אחד הוא שוק מסוים בארץ, ומצד שני יש דברים שיורדים.

עוזי דיין: אי אפשר לבנות עכשיו, להתחיל את זה בנובמבר.

עוזי דיין: הם צריכים להתחיל את זה תוך חודש–חודשיים.

משה גפני: משרד החקלאות ומשרד האוצר, תגידו לי בבקשה עוד שלושה ימים מה עם ה-30 מיליון שקל.

משה גפני: אני מבקש לדעת בעוד שלושה ימים באיזה תהליך זה יהיה, מתי יוצא הנוהל וכל מה שנלווה לעניין הזה.

משה גפני: אתם צריכים לזכור שמדובר בענף או בקבוצת משקים שלא ראו כסף בכלל, בניגוד לכל האחרים.

משה גפני: האמירות האדישות האלה, שפה צריך נוהל ופה צריך זה, לא מקובלות עליי, אני לא מקבל את הדברים האלה, זה דבר שלא יכול להיות.

משה גפני: אני רק יודע שראש הממשלה מתקשר אליי ואומר לי: גפני, צריך להעביר את זה היום בגלל שבשבוע הבא צריך שזה יהיה כבר בחשבונות.

משה גפני: אזכיר להם את מה שנעשה פה היום.

משה גפני: עוד חודש בחגים נראה שלא קיבלו כסף, לא קיבלו שום דבר.

משה גפני: אני לא מסכים לתהליך הזה והוא לא יהיה.

משה גפני: בוודאי אפשר לקצר את התהליכים.

משה גפני: זה דבר אחד.

משה גפני: דבר שני, אני מבקש לדעת ממשרד החקלאות וגם ממשרד האוצר לגבי התהליך שאנחנו אישרנו, האם הם יכולים לקבל את הפיצוי כמו כולם.

משה גפני: אם הם לא יכולים לקבל את הפיצוי כמו כולם תגידו לנו למה.

רם בן ברק: החל מחודש מאי.

רם בן ברק: ה-30 מיליון שקל הם פיצוי לחודשים מרץ–אפריל והחקיקה היא החל ממאי.

משה גפני: לפי מה שהבנתי במהלך הדיון הזה, אתה בטח בקי בזה יותר ממני, אתם הגשתם את הבקשה לדיון מהיר, אבל הבנתי שישבו ואמרו: התהליך מכאן ואילך צריך להיות לפי התהליך של כולם, אין סיבה שהם יהיו שונים.

משה גפני: אבל איתם הייתה בעיה קודם ולכן אנחנו מסכימים ש-20 מיליון שקל יביא משרד האוצר ו-10 מיליון שקל, ממקורותיו הוא, יביא משרד החקלאות.

משה גפני: הכסף הזה יפצה על מה שהיה קודם.

עוזי דיין: אבל את הכסף הזה הם צריכים לבקש וזה לוקח זמן.

ינון אזולאי: זה נוהל, אתה חייב לפעול לפי הנוהל.

משה גפני: אני חולק על העניין הזה.

משה גפני: אני חושב שזה תהליך שאפשר לעשות ביום אחד.

משה גפני: זה לא תהליך של קול קורא ולקרוא לכולם.

משה גפני: אם הכסף הזה ניתן כפיצוי, כסף מוגדר של 30 מיליון שקל, הכול צריך להיעשות.

משה גפני: לכן אני מבקש מכם, נציגי משרד החקלאות ומשרד האוצר, שתוך שלושה ימים תגידו לי איפה זה עומד.

אלי מורגנשטרן: בסדר גמור.

משה גפני: אתם יכולים להגיד שייתנו את זה בעוד חודש, שייתנו את זה אחרי החגים, ייתנו את זה אחרי חנוכה, רק תגידו את האמת.

משה גפני: תגידו מה קורה עם הכסף הזה.

משה גפני: אני מציע, היות ומדובר בדיון מהיר אני מבקש שאנחנו נשים על שולחן הכנסת סיכום, שהוועדה קיימה דיון מהיר בנושא הזה, עם שמות החברים, בנושא המשבר בענפי התבלינים לייצוא ובענף הפרחים.

משה גפני: הוועדה מביעה מורת רוח מן ההתנהלות האטית בעניין הזה.

משה גפני: היא מברכת על הסיכום בין שרי האוצר והחקלאות, על העברת 30 מיליון שקל לפיצוי בשל העבר, ומביעה תקווה כי מכאן ולהבא, לגבי העתיד הנוהל שנכנס לגבי פיצוי העסקים יבוצע גם כאן.

משה גפני: בכל מקרה, אם יהיה שינוי אנחנו נתכנס מחדש כדי לבדוק למה זה קרה, אם היו בעיות.

משה גפני: אנחנו מקווים שלא יהיו בעיות.

אופיר כץ: הנוהל שאתם רוצים לעשות ומפרסמים מתאים לשגרה.

אופיר כץ: היום אנחנו בחירום, לא בשגרה.

אופיר כץ: בגלל זה צריך לדעתי – אולי זה כבר מאוחר מדי – הייתם צריכים לחשוב על מנגנון אחר, לא דבר שהוא בשגרה של משרדי הממשלה.

אופיר כץ: כפי שעשינו פה בחוקים הכלכליים האחרים – בנינו את הקריטריונים, ומי שמגיש ועומד בקריטריונים מקבל את הכסף.

אופיר כץ: הנוהל שאתם עושים לא מתאים לתקופת הקורונה, לא מתאים למצב החירום שבו נמצאים האנשים האלה שאין להם כסף.

קטי קטרין שטרית: הם כנראה עוד לא הפנימו שיש מגפה.

קטי קטרין שטרית: גפני, אל תצפה ממני להיות ילדה טובה כאשר יביאו דברים שקשורים למשרד החקלאות, עד שהם לא יסיימו את הטיפול בבעיה.

קטי קטרין שטרית: כשמשרד החקלאות יצטרך סיוע מן הוועדה הזו, אני כחברה בוועדת הכספים לא אסייע אם לא תהיה להם רגישות לענפים שנמצאים לפני קריסה.

אופיר כץ: הייתם צריכים לחשוב על גישה אחרת, בדומה למה שעשינו פה, על מנת שהמסלול הזה יהיה הרבה יותר מהיר ואנשים יקבלו מהר יותר את הכסף.

אופיר כץ: אם זה לא מאוחר, תחשבו על חלופה כזאת.

משה גפני: זו אמירה נכונה.

משה גפני: אני מציע לתת להם צ'אנס במשך כמה ימים, שהם יגידו לנו שהנושא מטופל.

משה גפני: תודה רבה.

משה גפני: הישיבה נעולה.